**Likumprojekta “Grozījumi Pievienotās vērtības nodokļa likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Pievienotās vērtības nodokļa likumā” (turpmāk – likumprojekts) ir izstrādāts, lai izpildītu Ministru kabineta 2017.gada 8.septembra sēdes protokollēmuma Nr.44 1.§ 5.punktā noteikto uzdevumu, kas nosaka atbalstīt pievienotās vērtības nodokļa (turpmāk – PVN) samazinātas likmes 5 procentu noteikšanu Latvijai raksturīgiem augļiem, ogām un dārzeņiem un Finanšu ministrijai precizēt PVN ieņēmumu prognozes, samazinot ieņēmumus 2018.-2020.gadā par 6 000 000 EUR ik gadu, kā arī sadarbībā ar Zemkopības ministriju sagatavot un 2018.gada budžetu pavadošo likumprojektu paketē iesniegt nepieciešamos grozījumus normatīvajos aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu (turpmāk – PVN direktīva) 98. un 99.pantu valstī var būt divas PVN samazinātās likmes, kuras nedrīkst būt mazākas par 5 procentiem. PVN samazinātās likmes dalībvalsts nosaka tādām preču piegādēm un pakalpojumiem, kuras atbilst PVN direktīvā noteiktajām kategorijām. PVN direktīvas III pielikums nosaka, ka PVN samazināto likmi dalībvalsts var noteikt pārtikai cilvēku un dzīvnieku patēriņam.  Pievienotās vērtības nodokļa likums nosaka, ka Latvijā ir viena PVN samazinātā likme 12 procentu apmērā. Šī PVN samazinātā likme šobrīd jau tiek piemērota pārtikas piegādēm, konkrētāk, tādām zīdaiņiem paredzēto specializēto pārtikas produktu piegādēm, kas tiek noteiktas Pievienotās vērtības nodokļa likumā. Savukārt pārējai pārtikai tiek piemērota PVN standartlikme 21 procenta apmērā.  Š.g. 22.augustā Ministru kabineta sēdes darba kārtībā tika iekļauts Zemkopības ministrijas iesniegtais informatīvais ziņojums “Par pievienotās vērtības nodokļa likmes diferencēšanu pārtikai” (turpmāk - informatīvais ziņojums). Informatīvais ziņojums tika sagatavots, izpildot Zemkopības ministrijas 2017.gada 13.februāra rīkojumu Nr.28 “Par pārtikai piemērojamās pievienotās vērtības nodokļa likmes diferencēšanas iespējām”, un balstoties uz starpinstitūciju darba grupu (turpmāk – darba grupa), kurā piedalījās Zemkopības ministrijas, Finanšu ministrijas, Veselības ministrijas, Ekonomikas ministrijas, Valsts ieņēmumu dienesta (turpmāk – VID), Latvijas Lauksaimniecības universitātes, Latvijas Pārtikas uzņēmumu federācijas, Lauksaimnieku organizāciju sadarbības padomes, Latvijas Augļkopju asociācijas, biedrības “Latvijas dārznieks”, Zemnieku saeimas, Latvijas Lauksaimniecības kooperatīvu asociācijas, Latvijas Tirdzniecības un rūpniecības kameras un Latvijas Pārtikas tirgotāju asociācijas pārstāvji. Darba grupā tika rosināts ieviest PVN samazināto likmi 5 procentu apmērā svaigiem augļiem, ogām un dārzeņiem, ar mērķi samazināt ēnu ekonomiku, palielināt legālajā tirgū darbojošos komersantu konkurētspēju, mazināt augļu, ogu un dārzeņu cenas, tādā veidā arī palielinot vidējo augļu, ogu un dārzeņu patēriņu.  Darba grupas diskusiju laikā Finanšu ministrija izteica viedokli, ja tiek rosināts ieviest PVN samazināto likmi augļiem, ogām un dārzeņiem, tad PVN likmi samazināt līdz 12 procentiem, nevis 5 procentiem, ņemot vērā gan fiskālo ietekmi uz valsts budžetu, gan administratīvā sloga pieaugumu. Tomēr darba grupā tika nolemts, ka tikai būtiski samazinot PVN standartlikmi un īstenojot citus ēnu ekonomikas apkarošanas pasākumus, būs iespējams novērst uzņēmēju darbošanos nelegālajā ekonomikā un arī veicināt legālajā tirgū darbojošos augļu, ogu un dārzeņu ražotāju konkurētspēju.  Ņemot vērā, ka PVN samazinātās likmes ieviešana ir atkāpe no vispārējās PVN sistēmas un uzskatāma par valsts atbalsta instrumentu konkrētai nozarei, nepieciešams izvērtēt minētās normas ieviešanas efektivitāti mērķu sasniegšanai.  PVN samazinātās likmes piemērošana 5 procentu apmērā svaigiem augļiem, ogām un dārzeņiem ierobežojama uz 3 gadiem (no 2018.gada 1.janvāra līdz 2020.gada 31.decembrim), lai vērtētu izvirzīto mērķu sasniegšanu un PVN samazinātās likmes 5 procentu apmērā ieviešanu. Līdz ar to būtu nepieciešams analizēt konkrētus rezultatīvos rādītājus par 2 gadu un 6 mēnešu periodu, kā, piemēram, reģistrētu PVN maksātāju skaita pieaugums nozarē, apgrozījuma tendences nozarē, produkcijas patēriņš un tamlīdzīgi. Informatīvajā ziņojumā iekļaujams pielikums, kurā saskaņā ar Kombinēto nomenklatūru ir norādīti tie augļi, ogas un dārzeņi, kuriem piemēro PVN samazināto likmi 5 procentu apmērā, tādā veidā precīzi norādot pārtikas produktu klāstu, uz kuru PVN samazinātā likme attiecas.  Lai izpildītu augstākminētā protokollēmuma uzdevumu un paplašinātu PVN samazinātās likmes piemērošanu, ir sagatavojami attiecīgi grozījumi Pievienotās vērtības nodokļa likumā.  Likumprojekta mērķis ir noteikt PVN samazināto likmi 5 procentu apmērā Latvijai raksturīgiem svaigiem augļiem, ogām un dārzeņiem.  Likumprojekts paredz:  1) ieviest PVN samazināto likmi 5 procentu apmērā tādām pārtikas produktu piegādēm, kas ir svaigi augļi ogas un dārzeņi, tostarp mazgāti, mizoti, lobīti, griezti, un fasēti, bet nav termiski apstrādāti vai kā citādi apstrādāti, piemēram, saldēti, sālīti, kaltēti, un kuri ir minēti Pievienotās vērtības nodokļa likuma pielikumā;  2) PVN samazināto likmi 5 procentu apmērā svaigiem augļiem, ogām un dārzeņiem ieviest uz laiku no 2018.gada 1.janvāra līdz 2020.gada 31.decembrim;  3) papildināt Pievienotās vērtības nodokļa likumu ar pielikumu, kurā norādīti augļi, ogas un dārzeņi, kuriem piemēro PVN samazināto likmi 5 procentu apmērā;  4) citus tehniskus grozījumus. |
| 3. | Projekta izstrādē iesaistītās institūcijas | Projekta izstrādē ir iesaistīts VID, Finanšu ministrija un Zemkopības ministrija. |
| 4. | Cita informācija | Informatīvā ziņojuma izskatīšana 2017.gada 22.augusta Ministru kabineta sēdē tika atlikta. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar:   1. reģistrētus PVN maksātājus, kuri veic ar PVN apliekamus darījumus attiecīgā nozarē, iekšzemē (pēc VID datiem 2017.gada 1.janvārī tie ir aptuveni 43,1 tūkst. reģistrētu PVN maksātāju); 2. patērētājus, kuri iegādājas svaigus augļus, ogas un dārzeņus saskaņā ar Pievienotās vērtības nodokļa likuma pielikumā norādīto. |
| 2. | Tiesiskā regulējuma ietekme uz tautsaimniecību un administratīvo slogu | Prognozēts, ka PVN samazinātās likmes 5 procentu apmērā ieviešana svaigu augļu, ogu un dārzeņu piegādēm pozitīvi ietekmēs tautsaimniecību un var samazināt ēnu ekonomikas īpatsvaru, kā arī mazināt ēnu ekonomikas negatīvās sekas legāli strādājošajos uzņēmumos. Tā kā PVN tiešā veidā ietekmē pārtikas produktu gala cenu, piemērojot PVN samazināto likmi 5 procentu apmērā augļiem, ogām un dārzeņiem, ir gaidāms mazumtirdzniecības cenu samazinājums (Informatīvajā ziņojumā tiek prognozēts, ka cenu samazinājums var sniegties līdz pat 6,7 procentu apmēram), palielinot pārtikas pieejamību iedzīvotājiem.  Ar PVN samazinātās likmes 5 procentu apmērā ieviešanu konkrētas grupas pārtikas produktu piegādēm tiek palielināts administratīvais slogs gan iekšzemes reģistrētiem PVN maksātājiem, gan VID, jo būs nepieciešams veikt izmaiņas kases aparātos un sistēmās un pielāgot uzskaites sistēmas. |
| 3. | Administratīvo izmaksu monetārs novērtējums | Tā kā ieviešot PVN samazinātās likmes 5 procentu apmērā piemērošanu svaigiem augļiem, ogām un dārzeņiem saskaņā ar Pievienotās vērības nodokļa likumam pievienoto pielikumu, reģistrētiem PVN maksātājiem būs nepieciešams veikt izmaiņas kases aparātos un sistēmās un pielāgot uzskaites sistēmas, lai varētu veikt pareizu PVN samazinātās likmes uzskaiti un atbilstoši aizpildītu PVN deklarācijas. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017.** | | Turpmākie trīs gadi (*euro*) | | |
| **2018.** | **2019.** | **2020.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1.   Budžeta ieņēmumi: | 2 157 985 616 | 0 | -6 000 000 | -6 000 000 | -6 000 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi, t.sk., | 2 157 985 616 | 0 | -6 000 000 | -6 000 000 | -6 000 000 |
| Pievienotās vērtības nodoklis | 2 157 985 616 | 0 | -6 000 000 | -6 000 000 | -6 000 000 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets, t.sk., | 0 | 0 | 0 | 0 | 0 |
| 2.   Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3.   Finansiālā ietekme: | 0 | 0 | -6 000 000 | -6 000 000 | -6 000 000 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4.Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 |
| 5.   Precizēta finansiālā ietekme: | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins | Fiskālās ietekmes aprēķins iekļauts informatīvajā ziņojumā. Informatīvajā ziņojumā norādīts, ka tikai 30 līdz 40 procenti no visiem Latvijai raksturīgiem augļiem, ogām un dārzeņiem, ko patērē mājsaimniecības, ir nopirkti un par tiem ir nomaksāta PVN standartlikme 21 procenta apmērā, līdz ar to turpmāk fiskālās ietekmes aprēķinos tiek pieņemts, ka 40 procenti no visiem Latvijai raksturīgiem augļiem, ogām un dārzeņiem, ko patērē mājsaimniecības, tiek piemērota PVN standartlikme 21 procenta apmērā.  Pēc informatīvā ziņojuma aprēķiniem valsts budžeta PVN ieņēmumos no Latvijai raksturīgiem augļiem, ogām un dārzeņiem vajadzētu iekasēt 11,8 milj. *euro*. Savukārt, ja tiem tiek piemērota PVN samazinātā likme 5 procentu apmērā, valsts budžeta ieņēmumos vajadzētu iekasēt 3,1 milj. *euro*. Šādā gadījumā veidotos negatīva fiskālā ietekme -8,7 milj. *euro* (3,1 milj. – 11,8 milj. *euro*).  Ņemot vērā, ka, ieviešot Latvijai raksturīgajiem augļiem, ogām un dārzeņiem PVN samazināto likmi 5 procentu apmērā, apmēram 20 procenti no nelegāli tirgotiem Latvijai raksturīgiem augļiem, ogām un dārzeņiem varētu nonākt legālajā tirdzniecībā (Latvijas Lauksaimniecības universitātes pētnieku pieņēmumi), tad īpatsvars, kuriem piemērots PVN, kopējos mājsaimniecību patēriņa izdevumos par augļiem, ogām un dārzeņiem varētu palielināties līdz 60 procentiem. Tādējādi valsts budžets papildus varētu iegūt +1,5 milj. *euro*, un, Latvijai raksturīgiem augļiem, ogām un dārzeņiem piemērojot PVN samazināto likmi 5 procentu apmērā, fiskālā ietekme uz valsts budžetu būtu - 7,2 milj. *euro* (-8,7 milj. *euro* + 1,5 milj. *euro*) apmērā.  Līdz ar to valsts budžetā neiegūtie PVN ieņēmumi 7,2 milj. *euro* apmērā būs patērētāju ieguvums, kas daļēji atgriezīsies valsts budžetā, jo patērētāji ietaupītos līdzekļus iztērēs citām precēm un pakalpojumiem, par kuriem maksās PVN. Pēc Latvijas Lauksaimniecības universitātes pētnieku aprēķiniem, valsts budžeta ieņēmumi šādā veidā varētu tikt papildināti par +1,5 milj. *euro*.  Līdz ar to fiskālā ietekme pēc informatīvā ziņojuma ik gadu no PVN samazinātās likmes 5 procentu apmērā ieviešanas Latvijai raksturīgajiem augļiem, ogām un dārzeņiem būtu -5,7 milj. *euro* (- 7,2 milj. *euro* + 1,5 milj. *euro*).  Ņemot vērā 2018.gadā prognozēto ekonomikas izaugsmi, fiskālā ietekme vērtējama ar pieauguma tempu, tādēļ 2018.gadā un turpmāk fiskālā ietekme no PVN samazinātās likmes 5 procentu apmērā ieviešanas Latvijai raksturīgajiem augļiem, ogām un dārzeņiem ik gadu būtu **-6,0 milj. *euro*** apmērā.  Pamatojoties uz Ministru kabineta 2017. gada 8. septembra sēdē atbalstīto informatīvo ziņojumu "Par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.–2020.gadam" (protokollēmums Nr. 44 1.§), fiskālā ietekme ir iekļauta nodokļu ieņēmumu prognozēs. | | | | |
| 6.2. detalizēts izdevumu aprēķins |  | | | | |
| 7. Cita informācija | Nepieciešamie finanšu līdzekļi izmaiņu veikšanai VID informācijas sistēmās tiks nodrošināti no VID budžetā piešķirtā finansējuma. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Finanšu ministrija (VID) izstrādās grozījumus Ministru kabineta 2013.gada 15.janvāra noteikumos Nr.40 “Noteikumi par pievienotās vērtības nodokļa deklarācijām”, pielāgojot Pievienotās vērtības nodokļa likumā ietvertās terminoloģijas lietojumam un grozot PVN deklarācijas veidlapu, papildinot ar jaunām ailēm par informācijas par darījumiem ar PVN samazināto likmi 5 procentu apmērā iesniegšanu.  Finanšu ministrija (VID izstrādās arī tehniskus grozījumus Ministru kabineta 2013.gada 3.janvāra noteikumos Nr.17 “[Pievienotās vērtības nodokļa likuma](https://likumi.lv/ta/id/253451-pievienotas-vertibas-nodokla-likums) normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”, pielāgojot Pievienotās vērtības nodokļa likumā ietvertās terminoloģijas lietojumam, un virza uz Ministru kabinetu ar citiem pēc būtības veicamiem grozījumiem minētajos Ministru kabineta noteikumos. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | | |
| 1. | Saistības pret Eiropas Savienību | | | Grozījumi Pievienotās vērtības nodokļa likumā ir izstrādāti, ņemto vērā Padomes 2006.gada 28.novembra direktīvu 2006/112/EK par kopējo pievienotās vērtības nodokļa sistēmu.  PVN direktīvas 98.panta 1.punkts nosaka, ka dalībvalsts var piemērot vienu vai divas PVN samazinātās likmes. Saskaņā ar 98.panta 2.punktu PVN samazinātās likmes piemēro tikai tādu kategoriju preču piegādei vai tādu pakalpojumu sniegšanai, kas minēti PVN direktīvas III pielikumā. | | | | |
| 2. | Citas starptautiskās saistības | | | Projekts šo jomu neskar. | | | | |
| 3. | Cita informācija | | | Nav | | | | |
| **1.tabula**  **Tiesību akta projekta atbilstība ES tiesību aktiem** | | | | | | | | |
| Attiecīgā ES tiesību akta datums, numurs un nosaukums | | Padomes 2006.gada 28.novembra direktīva 2006/112/EK par kopējo pievienotās vērtības nodokļa sistēmu | | | | | | |
| A | | B | | | C | | | D |
| PVN direktīvas 98.pants | | | | | | | | |
| PVN direktīvas 98.panta 1.punkts | | Likumprojekta 1.pants  (likuma 41.panta pirmās daļas 2.punkts) | | | | Ieviests pilnībā | | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Latvija ir pilnībā izmantojusi rīcības brīvību ieviest divas PVN samazinātās likmes, ņemot vērā valsts budžeta un patērētāju intereses un vienlaikus novēršot uzņēmēju darbošanos nelegālajā ekonomikā un arī veicinot legālajā tirgū darbojošos augļu, ogu un dārzeņu ražotāju konkurētspēju. | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | | | |
| PVN direktīvas 98.panta 2.punkts | | Likumprojekta 2.panta trešā daļa  (likuma 42.panta sešpadsmitā daļa) | | | | Ieviests pilnībā | | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Latvija ir pilnībā izmantojusi rīcības brīvību un ievieš otru PVN samazināto likme 5 procentu apmērā tikai noteiktai pārtikas piegādei, kas minēta PVN direktīvas III pielikumā. | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | | | |
| PVN direktīvas 99.panta 1.punkts | | 41.panta pirmās daļas 2.punkts | | | | Ieviests pilnībā | | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Latvija ir pilnībā izmantojusi rīcības brīvību un ievieš otru PVN samazināto likmi 5 procentu apmērā. | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | | | |
| PVN direktīvas III pielikuma 1.punkts | | Likumprojekta 5.pants  (likuma pielikums) | | | | Ieviests daļēji | | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Latvija ir pilnībā izmantojusi rīcības brīvību ieviest otru PVN samazināto likme 5 procentu apmērā tikai noteiktām pārtikas piegādēm, ievērojot PVN direktīvas III pielikuma 1.punktā minēto tvērumu un ņemot vērā valsts budžeta un patērētāju intereses, un vienlaikus novēršot uzņēmēju darbošanos nelegālajā ekonomikā un arī veicinot legālajā tirgū darbojošos augļu, ogu un dārzeņu ražotāju konkurētspēju. | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | | | |
| Cita informācija | |  | | | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | Projekts šo jomu neskar. | | | | | |
| A | | | B | | | | C | |
| Nav | | | Nav | | | | Nav | |
| Cita informācija | | | Nav | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir notikusi Zemkopības ministrijas organizētā darba grupā par PVN samazinātās likmes 5 procentu apmērā piemērošanu pārtikai, diskutējot par ietekmi uz ēnu ekonomikas mazināšanu Latvijas augļu, ogu un dārzeņu tirdzniecībā, fiskālo ietekmi uz valsts budžetu, ietekmi uz mājsaimniecībām un cenu samazināšanos, kā arī Latvijas augļu, ogu un dārzeņu ražotāju konkurētspēju, kā arī sniegta plašāka informācija plašsaziņas līdzekļos par PVN samazinātās likmes ieviešanu noteiktām pārtikas preču piegādēm.  Plašāka sabiedrība par likumprojekta izstrādes nepieciešamību tiks informēta, ievietojot informāciju Finanšu ministrijas tīmekļa vietnē. |
| 2. | Sabiedrības līdzdalība projekta izstrādē | Par ierosinātajiem grozījumiem Pievienotās vērtības nodokļa likumā ir diskutēts darba grupā, kurā piedalījās gan nozaru ministriju pārstāvji, gan Latvijas Lauksaimniecības universitātes, Latvijas Pārtikas uzņēmumu federācijas, Lauksaimnieku organizāciju sadarbības padomes, Latvijas Augļkopju asociācijas, biedrības “Latvijas dārznieks”, Zemnieku saeimas, Latvijas Lauksaimniecības kooperatīvu asociācijas, Latvijas Tirdzniecības un rūpniecības kameras un Latvijas Pārtikas tirgotāju asociācijas eksperti, un uz kuru diskusiju pamata tika sagatavots informatīvais ziņojums. |
| 3. | Sabiedrības līdzdalības rezultāti | Starpinstitūciju darba grupā tika nolemts, ka Latvijai raksturīgiem augļiem, ogām, dārzeņiem piemērojamās PVN likmes apmērs ir jāsamazina no 21 uz 5 procentiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija un VID |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Likumprojekts nemainīs pārvaldes funkcijas un institucionālo struktūru.  Jaunas institūcijas veidotas netiks, kā arī esošās institūcijas netiks likvidētas vai reorganizētas. |
| 3. | Cita informācija | Nav |

Finanšu ministre D. Reizniece – Ozola

M.Elksne

67095514

[Madara.Elksne@fm.gov.lv](mailto:Madara.Elksne@fm.gov.lv)